
Бүген «Алабуга» махсус икътисадый зонасында (Татарстан Республикасы Алабуга муниципаль районы) Россиядә беренче мәртәбә җиңел двигательләр җитештерү буенча чит ил компаниясе заводы эшләтеп җибәрелде.

FordSollers заводын эшләтеп җибәрү тантанасында Татарстан Республикасы Президенты вазыйфаларын вакытлыча башкаручы Рөстәм Миңнеханов катнашты.

FordSollers двигательләр заводы – чит ил маркасы җиңел двигательләрен җитештерү буенча Россиядә беренче завод. Әлегә кадәр бездә җыела торган автомобильләр өчен моторлар читтән кертелә иде. «Алабуга» предприятиесендә двигательләр FordSollers УП Россия заводларындагы Ford автомобильләре өчен җитештереләчәк. Беренче модель – 1,6 Ti-VCT Sigma бензин двигателе. Бу модификация белән Россиядә җитештерелә торган Focus, EcoSport, Fiesta автомобильләренең кимендә 30%ы тәэмин ителәчәк. Башта елына 105 мең мотор чыгарылачак, тора-бара куәт 200 меңгә җиткереләчәк.

Инвестицияләр күләме 275 миллион доллар, заводта 200 эш урыны булдырылган. FordSollers беренче вице-президент Адиль Ширинов сүзләренчә, завод хезмәткәрләренең 95 проценты Алабуга һәм Чаллыда яши.

Двигательләр өчен төп тәшкилиятләр (цилиндр блогы, буынлы вал, блок башы) «Заволжский моторный завод» ААҖ һәм «Группа ГАЗ» Россия компанияләре тарафыннан китереп торылачак. Кабызып җибәрү шәмнәрен – Bosh Россия заводы, мотор маен «Лукойл» китереп торачак.

Тантана башланыр алдыннан Татарстан Республикасы Президенты вазыйфаларын вакытлыча башкаручы өчен предприятие буйлап экскурсия уздырдылар. Кунаклар алдында чыгыш ясап, Рөстәм Миңнеханов бу вакыйганы әһәмиятле дип атады. «Бүген автомобиль сәнәгате өчен иң яхшы вакыт булмавы аңлашыла, әмма һәр кризистан соң күтәрелеш була. FordSollers компаниясе республика территориясендә 5 модель заманча автомобиль җитештерә инде, ә бүген без двигательләр җитештерүне эшләтеп җибәрәбез», - диде Рөстәм Миңнеханов.

«Алабуга» МИЗда FordSollers үсешенә мин шатмын, монда җитештерелә торган конкуренциягә сәләтле продуктлар базарда үз урынын табар дип ышанам. Ә без үз ягыбыздан җитештерү өчен иң яхшы шартлар тудырачакбыз», - дип белдерде Татарстан Республикасы Президенты вазыйфаларын вакытлыча башкаручы.

Россия Федерациясе сәнәгать һәм сәүдә министры урынбасары Александр Морозов ассызыклаганча, бүгенге вакыйга – Татарстанның инвестицияләр җәлеп итүчәнлеген раслаучы күрсәткеч, шул ук вакытта бу – инвесторларның, Россия Федерациясе һәм Татарстан Республикасы җитәкчелегенең уртак хезмәте нәтиҗәсе дә.

FordSollers президенты Марк Овенден Рөстәм Миңнехановка һәм Александр Морозовка проектны гамәлгә ашыруда күрсәткән ярдәмнәре өчен рәхмәт белдерде.

Яңа җитештерүне эшләтеп җибәрү уңаеннан Рөстәм Миңнеханов һәм Марк Овенден символик электр кабелен тоташтырдылар, аннан соң мәртәбәле кунаклар истәлек сертификатына имза салдылар.
Рөстәм Миңнеханов «Алабуга» МИЗда FordSollers двигательләр заводын эшләтеп җибәрде